Asociația Moldova pentru viață a organizat sâmbătă Marșul pentru viață de la Chișinău.
Sub sloganul "Construim împreună pentru viață", tema evenimentului din acest an, participanții s-au deplasat pe traseul Spitalul Clinic municipal nr. 1 – IMSP (Spitalul de Urgență) – Viaduct – Str. Ciuflea – Bd. Ștefan cel Mare și Sfânt – Arcul de Triumf.
Au participat clerici de la Centrul Eparhial din Chișinău al Mitropoliei Basarabiei, familii cu mulți copii și tineri – între care membri ASCOR Chișinău.
Partenerii evenimentului au fost Ed-Color, agenție de publicitate din Chișinău, firma de sonorizare Faina și Asociația Obștească Monumentum.
"Marșul pentru viață continuă a fi cel mai frumos eveniment public dedicat protejării vieții copiilor nenăscuți și născuți. Mesajul nostru se adresează întregii societăți, de aceea invitația noastră poartă un caracter apolitic și neconfesional", au transmis organizatorii.
"Măreția unei societăți se vede și în maniera în care aceasta își asumă femeia însărcinată și copilul ascuns în pântecele ei."
Marșul pentru viață din Republica Moldova a ajuns la a 10-a ediție, în timp ce în România evenimentul s-a aflat anul acesta la a 14-a ediție națională.
Marșul pentru viață, care se organizează în numeroase localități de pe ambele maluri ale Prutului, reprezintă punctul culminant al Lunii pentru viață, serie de manifestări desfășurate anual în luna martie pentru a informa, a educa și a celebra valoarea vieții umane începând de la concepție.
Anul acesta, activități din Luna pentru viață au avut loc în peste 1.500 de localități din România și Republica Moldova, reunind în total aproximativ 200.000 de participanți.
Foto credit: Facebook / Marșul pentru viață Chișinău
Urmărește-ne pe Telegram: t.me/basilicanews